Jucătoarea română de tenis Simona Halep a fost învinsă de spaniola Paula Badosa, cu 1-6, 6-4, 6-3, marţi, în prima rundă a turneului WTA 1.000 de la Miami (Florida), dotat cu premii totale de 8.770.480 de dolari, în meciul său de revenire în circuitul profesionist, după o absenţă de un an şi jumătate.
După meci, Simona Halep a anunțat, la Digi Sport, că și-a ales un nou antrenor, pe spaniolul Carlos Martinez (49 de ani), fost tehnician al rusoaicei Daria Kasatkina, jucătoare de Top 10 mondial.
"Am vorbit cu Carlos Martinez, o să am o perioadă de pregătire, de cunoaștere, să spun așa, după Miami, când mă voi întoarce în Europa. Sper să meargă bine, eu îl apreciez foarte mult, a lucrat cu jucătoare care mie mi-au plăcut foarte mult, cum a fost Svetlana Kuznetsova și îi admir munca foarte foarte mult.
Sper să ne înțelegem și sper să fiu aptă să muncesc la nivelul la care el își dorește și să facem treabă bună împreună", a declarat Simona Halep, în exclusivitate pentru DigiSport.
De-a lungul timpului, Martinez a antrenat mai multe rusoaice, Daria Kasatkina, clasată în prezent pe locul 11 mondial, fiind cea mai cunoscută dintre ele. Cei doi s-au despărțit însă în februarie 2023, la puține luni distanță după ce Kasatkina a șocat lumea tenisului declarând public faptul că e lesbiană.
"Era o decizie de așteptat. Nu a fost o mare surpriză. E o fată minunată, o jucătoare foarte bună. Pe teren, am avut o conexiune foarte bună. Totul a ținut de anumite chestii pe care le făcea în afara terenului. În opinia mea, nu sunt cele mai bune pentru cariera ei. De aceea a decis să ne oprim. Nu era de acord cu punctul meu de vedere, legat de ce făcea în afara terenului.
Nu spun că făcea ceva rău, pentru că e o profesionistă, dar am simțit că trebuie ca în anumite zile să aibă grijă, dacă vrea să fie în top. Trebuie să gestioneze mai bine timpul petrecut în afara terenului. Mie îmi place să mă concentrez pe tenis, să fiu zi de zi mai bun", spunea Carlos Martinez la acea vreme, conform Gsp.ro.
Într-adevăr, la începutul lui 2023, Daria Kasatkina, aflată într-o relație cu o patinatoare din țara natală, a luat o decizie radicală. Deși se afla pe locul 8 mondial, cel mai bun din carieră, ea a renunțat la antrenorul care i-a fost alături în ultimii patru ani.
Ea a încheiat colaborarea cu Carlos Martinez chiar înaintea turneului de la Dubai, unde a fost asistată în schimb de Natalia Zabiianko, cea care îi este iubită și despre care spune că i-a schimbat mult viața.
Kasatkina a recunoscut relația cu aceasta în vara lui 2022 și a primit critici dure din Rusia, pentru mărturisirea orientării sale sexuale. Daria locuiește însă în Spania și nu mai are prea multe conexiuni în Rusia.